Fire afdelinger af Nordjyllands Beredskab måtte tidligt onsdag morgen hjælpe hinanden med at slukke en affaldsbrand i Hadsund.

Det gik hedt for sig i de tidlige morgentimer på et privat affaldslager på Finlandsvej ved Hadsund. Klokken 4 onsdag morgen udbrød der brand i en stor bunke træaffald, som var tæt på at sprede sig til både en nabobygning og en nåleskov. Det fortæller indsatsleder fra Nordjyllands Beredskab, Kasper Weisberg. - Vi havde lige rigeligt travlt med den her brand i nogle timer, fordi der var risiko for, at den kunne sprede sig til en virksomhed ved siden af, og branden var så stor, at den slyngede gløder flere hundrede meter ind i en nåleskov tæt ved også. Så fik vi tilkaldt lidt ekstra styrker for at hjælpe, siger Kasper Weisberg. Udover folkene fra Hadsund blev også afdelingerne i Hobro, Arden og Terndrup tilkaldt. Et hold fik opgaven med at overhælde den udsatte bygning med vand, mens en anden blev sendt i skoven for at slå de vildfarne gløder ned. Klokken 7 kunne indsatslederen heldigvis fortælle, at affaldsbranden er under kontrol. - Der er ingen risiko for spredning længere, men træaffaldet vil ligge og brænde og gløde resten af dagen og måske også natten med. Så vi beholder to vogne og fire mand derude til at holde øje med, at det brænder ned, som det skal, siger Kasper Weisberg fra Nordjyllands Beredskab. Der er ikke umiddelbart noget bud på, hvordan branden opstod.